"Setswana Puo ya Gae (HL)/P1 6 DBE/Ngwanaitseele 2014 NSC KAROLO YA B: TSHOBOKANYO POTSO 2 Buisa temana e e fa tlase ka kelotlhoko. E tlhagisa ditlhagiso tsa thotloetso, ka ga maitsholo a batho, tse di tswang mo dinopolong tsa ga Rre Nelson Mandela. ELA TLHOKO: O tshwanetse go dira tse di latelang: 1. Sobokanya o dirisa mafoko a gago, mme o sa latlhe bokao jwa temana, ka go tlhagisa dintlha tsa thotloetso ka ga maitsholo a batho go tswa go Rre Nelson Mandela. 2. Kwala ka temana. 3. Boleele bo se fete mafoko a a 90. 4. Tshobokanyo e se ka ya newa setlhogo. 5. Kwala palo ya mafoko a o a dirisitseng kwa bokhutlong jwa tshobokanyo. Mo malobeng fa Rre Nelson Mandela a ne a le kwa bookelong, melaetsa ya keleletso ya tsogo e ntle le dithapelo e ne e thiba letsatsi, e tswa lefatsheng jaaka le ikadile. Bontsi bo ne bo inaya tsapa ka go akanya mafoko a botlhale a a kileng a buiwa ke mogaka yo. Mandela o lole kgatlhanong le kgatelelo ya basweu a boa a lwa kgatlhanong le kgatelelo ya bantsho. O ne a re: 'Ke kgatlhegetse maikaelelo a loago lo lo nang le temokerasi e bile lo gololosegile, moo batho botlhe ba tlaa tshelang mmogo ka kutlwano le ditšhono tse di lekanang. Ke maitlhomo a ke solofelang go a tshelela le go bona a fitlhelelwa.' Go tshela fela, ga se ntlha ya botlhokwa mo botshelong. Pharologano e re e dirang mo matshelong a batho ba bangwe, ke yona e e tlhagisang botlhokwa jwa botshelo. Go gololosega ga se fela go ntsha dikeetane mo mongweng mme ke go tshela ka tsela e e tlotlang le go atolosa kgololosego ya ba bangwe. Go tlokotla le go lootsa dikakanyo tsa gago ga se go lebelela ba bangwe kwa tlase le go itseela kwa godimo, mme ke go ipaa mo maemong a le mangwe le a batho ba o nang le bona, metlae le go thuba kobo segole, go thusa go ngoka ditsala mo botshelong jwa gago. Ga go ope yo o belegweng a ila yo mongwe ka ntlha ya lotso, lemorago kgotsa tumelo ya gagwe. Batho ba tshwanelwa ke go rupelelwa go ila, mme fa ba kgona go rupelelwa kilo, ba ka rupelelwa le go rata. Go dira kagiso ke kgwetlho mo matshelong a rona mme ke selo se se kgonegang. Fa o batla go tshela ka kagiso le mmaba wa gago o tshwanetse go dira mmogo le ena. Ka jalo a ka nna molekane wa gago. Poifo ke maitemogelo a a tlelang batho botlhe, le digatlhamelamasisi di na le poifo. Segatlhamelamasisi ga se motho yo o sa boifeng mme ke motho yo o fenyang poifo eo. [E rulagantswe go tswa go EDU update, Phukwi 2013] PALOGOTLHE YA KAROLO YA B: 10 Kwalololo e ileditswe Phetla"